**Tájékoztató**

**a „Nyári diákmunka elősegítése” elnevezésű munkaerő-piaci programról**

**nappali tagozatos tanulói jogviszonyban lévő 16 és 25 év közötti fiatalok részére**

A program – prevenciós jelleggel –, már diákkorban elő kívánja segíteni a fiatalok munkához jutását és ezzel a korai munkatapasztalat mellett a jövedelemszerzés lehetőségét is. A munka révén szerzett korai sikerélmény elősegíti a későbbi munkaszocializációs folyamatot is.

A program biztosítani kívánja az önkormányzatoknál és az önkormányzat fenntartásában álló, alapfeladat ellátását szolgáló intézményekben, egyházi jogi személyeknél, továbbá a mezőgazdaság, a vendéglátás és a turizmus területén a foglalkoztatást a nyári időszakban.

A program szolgáltatási, és bérköltség támogatási elemet tartalmaz.

A programban legkorábban 2020. július 1-jétől legfeljebb 2 hónap időtartamra nappali tagozatos tanulói jogviszonyban lévő 16 és 25 év közötti fiatalokat foglalkoztathatnak munkaviszony keretében a fenti munkaadók. A foglalkoztatás az önkormányzatok, az önkormányzat fenntartásában álló, alapfeladat ellátását szolgáló intézmények és egyházi jogi személyek esetében legfeljebb napi 6 órás részmunkaidőben 100 % bérköltség + szociális hozzájárulási adó támogatással, a mezőgazdaság, a vendéglátás és a turizmus területén működő vállalkozások esetében legfeljebb 8 órás (teljes) munkaidőben, 75 % bérköltség + szociális hozzájárulási adó támogatással valósulhat meg.

**A program célcsoportjába azok a fiatalok tartoznak, akik:**

* **nappali tagozaton tanuló diákok,**
* **a program kezdő időpontjában idősebbek 16 évnél, de a program befejezésekor sem töltik még be a 25. életévüket,**
* **közvetítést kérőként kérték nyilvántartásba vételüket,**
* **foglalkoztatásra irányuló, vagy vállalkozási jogviszonnyal nem rendelkeznek.**

A támogatott foglalkoztatásba illetve a programba történő belépéshez a nappali tagozatos diáknakaz alábbi személyes okmányaival kell **a munkaviszony kezdete előtt a lakóhelye/tartózkodási helye szerinti Kerületi Hivatal Foglalkoztatási Osztályára befáradnia** annak érdekében, hogy a programba vonás előfeltételét jelentő nyilvántartásba vétele megtörténjen:

* személyi igazolvány,
* lakcímkártya,
* TAJ kártya,
* adóazonosító jelet tartalmazó igazolvány, és
* érvényes diákigazolvány vagy iskolalátogatási igazolás.

A programba 2020. június 24. napjától van lehetőség belépni. A foglalkoztatás legkorábbi dátuma 2020. július 1. napja és a foglalkoztatás legfeljebb 2020. augusztus 31. napjáig tarthat. Már megkezdett foglalkoztatáshoz támogatás nem nyújtható!

Budapest, 2020. június 23.

*(BFKH)*